A cuindis agns o vevin plui ormons che sintiment e Francesco Pedrussi, Checo Pidrùs, al jere il nestri eroi. Al veve dîs agns plui di nô e al cambiave morose une volte al mês. E a ‘nt fossie stade une brute! Checo al jere pardabon bulo, ancje parcè che no i pesave di fermâsi a fevelâ cun nô e di contânus i trucs dal mistîr. Nô, braurins, le clamavin “la scuele dal Checo”. Al è stât in gracie dai siei conseis che o vin vût i prins sucès cu lis feminis. O almancul cussì o crodevin in chê volte.
Elisa le ai cognossude che o vevi za trente agns e o ai pensât che e sarès stade la femine de mê vite. O frecuentavin il stes zîr di personis e si viodevin cuant che si deve dongje la compagnie. Cun jê o vevi decidût di meti in at la tatiche di aur dal Checo: une strategjie dificile, ma che par solit e puartave al sucès. Si tratave di no calcolâ masse la fantate, mostrâsi dificii e invoiâle cussì a olsâ di plui. La tatiche le vevi za sperimentade une volte e e jere lade di cane. Chest colp, invezit, nol jere stât nuie ce fâ. I segnâi che mi mandave Elisa a jerin avonde contraditoris: a jerin moments che e someave sul pont di fâsi indenant, po al pareve che no i freàs piç di me. Chest tire e mole al jere lât indenant par sîs mês e, ae fin, o vevi capît che no vevi sperancis. O jeri cussì jù che, cuant che in aziende a àn fat savê che a cirivin un volontari par lâ jù tune filiâl in Umbrie, mi soi fat indenant daurman. Al è stât propit là jù che o ai cjatât Micaela e, tal zîr di un pâr di agns, o vin metût sù famee. Intal framieç, mi vevin contât, ancje Elisa si veve maridade.
A son zaromai passâts cuindis agns di in chê volte. O ven sù da râr in Friûl e, par solit, cun Micaela e cui fruts. Chest viaç, invezit, o soi vignût di bessôl e, no sai parcè, mi à vignude voie di fâ un zîr par Udin. O jeri in vie Marcjât Vieri cuant che o ai intopât Elisa. Bot e sclop si vin sentâts intune ostarie a bevi alc, a ricuardâ i timps de compagnie e a contâsi lis nestris vitis. O jerin par lâ vie cuant che mi à confessât che, in chê volte, e veve un debul par me. E veve provât cul sisteme de indiference, ma cence sucès. Ogni tant, tal dubi, e veve provât a lançâmi un segnâl, ma i someavi cussì pôc interessât che no veve vût cûr di declarâsi. Une scurtissade tal cûr mi varès fat mancul mâl, ma distès o vevi rivât a fâ bocje di ridi. “Scolte – i vevi domandât prime di saludâsi – nol è che tu cognossis un ciert Francesco Pedrussi?”
di Carli Pup
fur_Latn fur_Latn fur_Latn fur_Latn